Xerlaꞌ jnabey kꞌij rxin nimkꞌij tak ntiꞌja xquelway jmajoꞌn levadura ruqꞌuin y tak nquecamsasa chꞌtak carneꞌl rxin pascua je nquetzujuxa tzra Dios,
jsacrificio.
Xpeta rdiscípulo Jesús y cawra xeccꞌaxaj tzra:
—Je xtataj rxin nimkꞌij pascua tbij chka abar tzraꞌ xtekchumij waꞌ.
Jesús ecꞌola e c-eꞌ chca rdiscípulo xerutak ela y cawra xbij ela chca:
—Jax chpam tnamet Jerusalén.
Tak xtquixoca chpam cꞌola jun acha necꞌul,
arjaꞌ rcꞌan jun chnaw yaꞌ,
quixetreꞌ ela tzrij.
Tak xtquixoca abar xtoc waꞌ acha pjay,
tbij cꞌa tzra jrajaw jay cawrara:
—Jaꞌ Maestro okretkon ta awqꞌuin che nekercꞌaxaj chawa:
—¿Abar nkaban waꞌ w-im rxin pascua e wexbil ndiscípulo?
Caraꞌ rbin ta chka.
Caraꞌ tbij tzra rajaw jay.
Arjaꞌ nucꞌut chewech jun nimlaj cuarto chumin chic,
chcaj cꞌo waꞌ pe c-eꞌ piso.
Tzraꞌ nechomij waꞌ je nkataj rxin nimkꞌij pascua.
Caraꞌ xbij ela Jesús chca e c-eꞌ rdiscípulo.
Xeba je rdiscípulo y tak xeꞌoca chpam tnamet ncaraꞌ xbantaja ajniꞌ xbix ela chca rmal Jesús.
Cꞌjaraꞌ xquemaj rchumsic w-im je rxin nimkꞌij pascua.
Tak xoca akꞌaꞌ jaꞌ Jesús e rexbil e cbeljuj rdiscípulo xeꞌekaja abar nqueban waꞌ w-im.
Etzꞌbul chic tzrij mes,
quemjon w-im tak Jesús cawra xbij chca:
—Ne ktzij waꞌ je xtenbij chewa,
cꞌola jun chewa jkamjon w-im ruqꞌuin,
arjaꞌ nejchowa wxin pquekꞌaꞌ je nquetzelana wxin,
caraꞌ xbij chca.
Arj-eꞌ tak xeccꞌaxaj je xbixa chca xquemaj jun nimlaj bis:
—¿Mex anen?
caraꞌ nbij jun,
y —¿Mex cꞌa anen?
nbij chic jun,
y caraꞌ xqueban che jujnel.
Jesús cawra xbij chic chca:
—Cꞌo jun chewa je ix cbeljuj ndiscípulo je xjunam nokwaꞌa ruqꞌuin pe plat,
jaꞌ cꞌaraꞌ nejchowa wxin pquekꞌaꞌ.
Je Rlecꞌwalxel jxoca alxic cuqꞌuin wnak arjaꞌ ncamsax na ajniꞌ tzꞌibtanak cana tzrij chpam rtzojbal Dios per congan lowloꞌ xtbaꞌna tzra je xtejchowa rxin pquekꞌaꞌ je necamsana rxin.
Je xtejchowa rxin más na utz mquita xalexa chwech ruchꞌlew.
Caraꞌ xbixa chca.
Tak quemjon w-im jaꞌ Jesús xucꞌom xquelway y xmeltioxij tzra Dios,
xuwechꞌ y xujach chca y cawra xbij chca:
—Ja cꞌa waꞌ necuerpo,
tecꞌmaꞌ y tetjaꞌ,
caraꞌ xbij.
Y xucꞌom chic jun cop vino,
xmeltioxij tzra Dios y xujach chca chkaꞌ y xquetaj conjelal.
Cꞌjaraꞌ xbij chic chca:
—Jawra vino ja cꞌa waꞌ necqꞌuiel jaraꞌ rseguro jcꞌacꞌlaj chuminem je rchumin Dios.
Jnecqꞌuiel e qꞌuiy na wnak ntiꞌx na pquecwent.
Anen ne ktzij waꞌ je xtenbij chewa,
jriꞌal uva majoꞌn chic quentaj xta waweꞌ,
cꞌjaraꞌ xtentaj chic tak xterlaꞌ kꞌij chquentaj chpam rgobierno Dios xerwaraꞌ cꞌacꞌ chic njelal tzraꞌ,
caraꞌ xbij chca.
Cꞌol cꞌa jun himno rxin nimkꞌij pascua xecbixaj.
Tak xecꞌchoja himno cmal xeꞌel ela,
xeba chpam jun lwar rbin-an jyuꞌ rxin olivo.